Dr riesigi Unterschied zwüsche em arme Nicaragua und em relativ wyt entwicklete Costa Rica  het sich scho bim Gränzübertritt zeigt. Nach em normal-langwierige Emigrations-Prozedere uf dr nicaraguensische Syte isch d'Immigration uf dr Costa-Rica-Syte grad emol 10 Sekunde lang gange. Zack-Bumm, Schtämpel im Pass - ohni dummi Froge, ohni Formular und ohni zahle.  Und es het sich denn schpöter au beschtätigt, was sich scho am Gränzübergang und uf dr erschte Busfahrt abzeichnet het: Costa Rica isch komplett anders als mini bishär bereiste Länder. Alles isch (relativ) suuber und ordentlich, alles  isch organisiert und funktioniert. Au die arme Lüt wohne in Hüser und es git e Mittelstand mit schmucke Hüser und dicke Autos. D'Ticos (=Costaricaner) schyne extrem fründlich, hilfsbereit, offe und gschpröchig z'sy und händ fascht immer es Lächle im Gsicht.  Also alles super do! Usser villicht d'Tatsach dass es meh Tourischte het (vor allem meh Amis, und öppis ganz neus: Familie) und dass alles es guets Stück tüürer isch als im räschtliche Mittelamerika. An de Tourischteort isch alles öppe 2 bis 3 mol so  tüür wie z.B. in Guatemala. Aber drfür git's jo do alli 100m e Bank mit funktionierendem Bancomat und me cha au fascht überall mit Kreditcharte oder mit Dollar zahle.    Uf miner Reis vo Ometepe nach Liberia het sich mir es französischs Pärli agschlosse, und isch denn au grad no chli in Liberia blibe. Do ihres Änglisch no einiges schlächter gsi isch als mis (unterdesse leider sehr ramponierte) Französisch, händ mer uns uf spanisch unterhalte, was mir eigentlich viel besser passt als duurend mit allne Reisende änglisch z'rede.  In Liberia het denn grad es 2-wüchigs Festival agfange mit Bars, Restaurants, Discos, Chilbi, Live-Musig, Rodeo... die ganzi Region isch in d'Stadt cho. Das isch denn würkli ganz glatt gsi, au wenn's eim vom viele Bier und vo de Chilbibahne chli drümmlig worde isch und me am nöchschte Tag chli Chopfweh gha het.  Und ich ha denn no Lüt wieder troffe, wo'n i vom Tauche vo dr Littele Corn Island kenn. Dr einte isch denn leider no s'Täschli mit Gäld und em Pass gschtohle worde, und ich ha se denn als Dolmätscher uf em unändliche Poschtelauf zur Polizei und de dutzende zueständige Stelle begleitet.    Am nöchschte Tag bin i denn - chli müed und nid ganz katerfrei - in Parque Nacional Rincón de la Vieja. Dört gäb's wider e Vulkan wo me relativ eifach cha beschtiege. Allerdings het d'Rägezyt e Beschtiegig scho wider verunmöglicht. Dr Räge macht d'Pfad zu Bäch und d'Wolke näme eim d'Ussicht. Es isch ganz kurioses Wätter gsi: jedi Schtund het's öppe 10 Minute heftigschtens gschifft und drzwüsche het d'Sunne gschune.  Und so bin i halt nid uf e Hoger ufe, sondern bi dur e schöni Wald all die vulkanische Dampfquelle, Blubbernde Schlammlöcher, Lagune und Wasserfäll go aluege. Isch jo au schön gsi!